**EFOP-1.8.7-16-2017-00011 azonosítószámú, „Célzott prevenciós programok a szenvedélybetegség megelőzése érdekében - Drogprevenciós projekt Gyöngyösön és vonzáskörzetében” című projekthez kapcsolódó –**

**BESZÁMOLÓ**

**A 2020. március 15-16-án megvalósított**

**TETÉTLEN TANULMÁNYÚT kapcsán.**

**TETÉTLEN** község Hajdú Bihar megyei cca. 1400 fős település *(a lakosság bő 30 %-a roma származású)*, folyamatos fejlődéssel és látszólag egy összetartó, egymással törődő, eredményesen együttműködő és nyitott közösséggel. Rendezett környezetben, folyamatosan bővülő szolgáltatásokkal igyekeznek a lakosság életkörülményeit javítani és vonzóbbá tenni településüket mások számára is, de ez még nem emeli ki a községet a többi hasonló kvalitású településből. **Ami miatt Tetétlent választottuk tanulmányúti célnak, az az, hogy az adottságaik figyelembevétele mellett folyamatosan keresik azokat a megoldásokat, innovatív lehetőségeket, melyek a közösség érdekeit – a községben élő nehezebb sorsú Emberek, családok érdekeit szolgálják hosszútávon és hatékonyan; és olyan rendszert tudnak a gyakorlatban működtetni, ami mintaként szolgálhat.** **Mintaként abban, hogy a helyi fiatalok hogyan váltak képessé egy produktív életstílus kialakítására és a drogok visszautasítására, a megváltozott szociális közeg segítségével, valamint hogyan készültek fel a deviáns kihívások „kezelésére".**

Tetétlen azzal vált ismertté az országban, hogy a helyi közmunka- programban húzóágazattá tették az afrikai madár, a strucc tenyésztését. Pedig valójában nem is a „KözStrucc” az igazi kuriózum, hanem az, ahogy kialakítottak egy **olyan átfogó rendszert, amely valódi esélyt kínál** az Embereknek - akár **szenvedélybetegségből gyógyultak, akár prevenciós céllal, akár romák, akár fogyatékkal élők** – az **elsődleges munkaerőpiacra történő kijutásra.** **A község egyetlen munkáltatója a helyi Önkormányzat, és így egy kézben van az összes lehetséges program, amit a cél érdekében tudnak harmonizálni.**

**A tanulmányút célja volt az is, hogy a két nap alatt a jelenlévő szakemberekkel legyen lehetőség minél több gondolatcserére spontán- és vezetett módon is.**

**A tanulmányút március 15-én vasárnap reggeli találkozóval kezdődött, majd busszal mentünk Tetétlenbe a programra. Este a PéterFia panzióba helyezkedhettünk el. A megváltozott helyzet miatt** *(koronavírus)* **közös étkezésre csak a csomagolt ételek alapján volt lehetőségünk. A közösen megbeszélt esti bemutatkozó-körök, és gondolat-cserék hétfőn folytatódtak, hazautazásig.**

A szenvedélybetegségek köre igen tág. Ide tartozik a dohányzás, alkoholizmus, kábítószer-függőség, játékszenvedély, internet- és mobiltelefon-függőség egyaránt. A fiatalokra jellemző élménykereső magatartás, a tilalom megszegésének kalandja növeli azt a „jó érzést”, amit a szerhasználat önmagában is kivált. Kiemelt célnak kell tekinteni a szabadidős alternatívák felkínálását; **a közösség, a család erőforrásainak a felhasználását a problémák megelőzésében és megoldásában; az értékhordozó közösséghez tartozás fontosságának erősítését; a közösségi élmények elősegítését; a felelősségvállalást, és a felelős döntéshozás képességének erősítését.**

A **„Tetétlen nem tétlen”** program erre a folyamatra tudott számunkra mintát szolgáltatni, és mivel egyetértettünk abban, hogy támogatni kell azon programokat, melyek a **szenvedélybetegségek kialakulásának megelőzését szolgálják**, és érdemes tanulmányozni azokat a szervezeteket, amelyek ezen a területen tevékenykednek, így mindenképpen nagyon hasznos volt a tanulmányút.

A Tetétlen-program legfontosabb eleme, hogy hiszik és vállaltan vallják, hogy **semmit sem ér egy jó környezet, ha a benne élők nem érzik jól magukat.** Ennek szellemében folyamatosan és **tudatosan fejlesztik, építik közösségüket.** Az elmúlt években és jelenleg is több olyan pályázatuk van a roma önkormányzattal együttműködésben, melyek célkitűzési a közösség fejlesztése, az esélyegyenlőségi feltételek javítása. **A program igyekszik a leghátrányosabb helyzetben élők esélyeit javítani és nem csak a foglalkoztatás területén, és az egész családokat érintően.**

Tetétlen önkormányzatának és a településnek is egyaránt jellemzően nagy problémát jelentett az a jelentős mértékű munkanélküliség, amely 2010. évben tetőzött *(23 %- forrás: Nemzeti Foglalkoztatási Szolgálat statisztikai adatai)*. A településen élők **nehéz szociális helyzete volt az okozója részben annak a folyamatnak, mely a szenvedélybetegségek számát emelte.** A munkanélküliségből eredően a jelenleginél jóval több forrást kellett biztosítani az itt élők segélyezésére, támogatására, ami valódi megoldást nem jelentett - tehát valamit tenni kellett.

Érzékelhető volt a településen élők egymáshoz való rossz viszonya, valamint az elfogadottság, a tolerancia hiánya. Különösen érzékeny területet jelentett a jóval rosszabb helyzetben élő roma származású emberek helyzetének javítása. **Az emberek viselkedése részben a kialakult helyzetből adódott, ezért kiemelten fontos volt ennek komplex szemléletben való kezelése.**

Igyekeztek mindenki számára helyben munkalehetőséget biztosítani, hiszen amikor az embereknek **nem kell naponta súlyos megélhetési problémákkal szembesülnie, sokkal hatékonyabban tud változni a közösséggel együtt**, sokkal nyugodtabb, befogadóbb és toleránsabb a változásokkal szemben. A hatékony megoldások érdekében célzottan e problémára és ennek megoldását segítő közvetett célkitűzésekre fókuszálva különböző koncepciókat, programokat és terveket készítettek el (pl. *Gazdasági programok; Bűnmegelőzési koncepció; Foglalkoztatási stratégia; Helyi esélyegyenlőségi program; Ifjúsági koncepció; Sportkoncepció*), melyekre építve ütemterv szerint haladtak.

A programot elsődlegesen az önkormányzat menedzselte és ezen belül kiemelten a település polgármestere Borbélyné Fülöp Hajnalka. Kezdetben az emberek szemlélete és a programba valamint az emberek önmagukba vetett hite miatt ütközött az *elindítás – megvalósítás* nehézségekbe. A falu lakói nehezen nyíltak meg, **nehezen kezdtek el hinni, és bízni**, lassú folyamat eredményeképpen lehetett bevonni őket programokba és a programelemek aktív részeseivé, formálóivá tenni talán még nehezebb volt Őket. Már tíz év eltelt, de még mindig fejlesztik az emberek önértékelését, képességeiknek való felismerését, kompetenciáik fejlesztését. Nagyon fontos szempont részükről az, hogy **a célcsoport tagjai is ugyanúgy aktív formálói és részesei is legyenek ezeknek a folyamatoknak és programoknak.**

A programok komplexitásának és hatékonyságának köszönhetően 2020-ra gyakorlatilag **megszűnt a munkanélküliség, a településen megszűnt a bűnözés,** nyugodt körülmények között élnek és folyamatosan és **látványosan fejlődnek. Stabillá vált az önkormányzat gazdálkodása, azáltal, hogy előtérbe került a közösség és ezen belül az egyén.**

Megértették az emberek, hogy a közösségnek mindenkire szüksége van és a közösség tagjai is bármikor számíthatnak közösségükre. Aktív és színes közösségi életet élnek az évenkénti mintegy 50 különböző közösségi programjaikon keresztül.

**A lakosság motivációjának egyik fontos eszköze a széleskörű és világos, naprakész tájékoztatás.**

Programjaiknak és az eredményeiknek köszönhetően ma már nem elköltöznek a településről, hanem más településekről is odaköltöznek. Az Önkormányzat minden segítséget és támogatást megad az érdeklődő és tenni akaró önkormányzatok vagy civil szervezetek / segítő programok számára. Programjuk hatékonysága bizonyított, **bárki számára adaptálható a helyi adottságok és sajátosságok figyelembevétele mellett.** Mindezek mellett vagy mindezek ellenére összegzésképpen elmondható, hogy bármennyire is nehéz feladatnak tűnik **egy települési közösség összekovácsolása, formálása**, nem lehetetlen most sem és mindenképpen szükséges és az egyik legfontosabb feladatok közzé tartozik, **ez a leghatékonyabb és legátfogóbb prevenciós eszköz véleményük/tapasztalataik szerint.**

**AMI MŰKÖDIK KICSIBEN, AZ MŰKÖDIK NAGYBAN IS**

A település önkormányzata olyan egyedi közhasznú foglalkoztatási programokat indított, amely ma már jelentős segítséget ad a település gazdálkodásához. A falu által működtetett önkormányzati nonprofit kft. webáruházában „Tetétlen Kincsei” néven **homoktövis termékek, cirokseprű, asztalosipari, varrodai termékek mellett a helyiek által termelt és csomagolt méz, fűszerpaprika, savanyúságok, lekvárok, szörpök, házi tészták** is vásárolhatók.

Faluról lévén szó az első lépést a mezőgazdasági program kidolgozása jelentette, ma már 11 hektárt művelnek meg. A termények a közétkeztetést végző önkormányzati konyhára kerülnek, vagy a zöldségfeldolgozó és hűtőüzembe – itt készülnek szörpök, lekvárok, savanyúságok. A takarmánynövényeket a közmunkában tenyésztett sertésekkel, juhokkal, baromfikkal etetik meg, a húst szintén a közkonyha használja fel. De foglalkoznak gomba- és gyógynövénytermesztéssel, valamint virágpalánták gondozásával is. Homoktövis termesztése: A gyógynövény bogyójából készített velő tea, liszt, olaj és üdítő alapanyaga, számos betegség megelőzésére és kúrálására is alkalmas, óriási rá a kereslet, ezért évről évre egyre nagyobb területen termesztik.

A falunak már van saját boltja is, ahol kizárólag olyan cikkek kaphatóak, amelyeket a közmunkaprogramban állítottak elő. **És még néhány program csak felsorolás-szerűen:** közmunkások dolgoznak a falu varrodájában, az asztalosüzemben, a tészta- és a seprűkészítő műhelyben, de gyártanak Tetétlen papírbrikettet, vályogot és betonelemeket is.

**A felfutó közfoglalkoztatás eredményeként 2014-re a faluban 2 %-ra csökkent a munkanélküliség, azaz lényegében megszűnt. Azonban azzal is szembesülniük kellett, hogy a sikernek ára van, és a rendszer átalakításra szorul.**

A betegeket leszámítva egy ideig az összes tetétleni lakos dolgozott, háromszáz közmunkást foglalkoztattak, de menet közben kiderült, hogy **sokan nem alkalmasak a folyamatos munkavégzésre. Vagy fizikálisan, vagy mentálisan voltak gyengék rá.** Az alkoholszondával kellett járni a telephelyeket, figyelni kellett a lógást, késéseket. **Akadtak, akik képtelenek voltak betartani az alapvető szabályokat is.**

**Napjainkban már két strucc-telepen éves szinten 100 madár felnevelésére képesek**, az elért eredményeikre és a piaci igényekre alapozva ezt a programukat egyre több önkormányzat adaptálta már eddig is. Tavasszal építik a harmadik strucctelepüket, ahol megkezdik az idei évben beállított tenyésztrió párokkal a tojástermelést és keltetést. Ezek mellett jelenleg van folyamatban egy vágópont és feldolgozó pályázati úton történő kialakítása.

**Gyakorlatilag megszűnt a bűnözés, a fiatalok közül egyre kevesebben költöznek el a településről**. Évről évre növekszik a születések száma és ebben az évben először a helyi bölcsődében nem tudtak minden jelentkező igényt kielégíteni.

Összegezve tehát, programjaik keretében olyan termékeket állítanak elő, melyek iránt már a kezdetektől fogva van kereslet és piac. A bevont munkavállalók sok új dolgot tanultak meg és sajátítottak el **és újra hasznosnak és fontosnak érzik magukat, mert láthatják a munkájuk eredményét. Ezek a programok fejlesztették leginkább a közösségüket.** **A biztos jövedelem hatása a családokra, és a sok baráti közösség és kapcsolat kialakulása elindította az ön- / és gyógyító folyamatokat. Továbbá a hasznos szabadidős lehetőségek választékának növelésében az Önkormányzat koordináló szerepe is meglátszott.** A fiatalok öntevékeny elfoglaltságainak egyre nagyobb terep jutott, melyenek pozitív hatása volt. A komplex rendszerben alkalmazott tudatos megközelítés *(a közvetlen drogprevenció mellett / helyett indirekt, alternatívákat kínáló tevékenységek)* **nemcsak a kockázati célcsoport, hanem a város egészének gondolkodására gyakorolhatnak pozitív hatást**. A kreativitás, az önkifejezés lehetőségének biztosítása, a mozgás szeretete minden társadalmi réteg számára fontos értéket jelentenek.

**Összességében a két napos tanulmányút a 10 Fő részéről egyöntetű véleményként – nagyon hasznos és sikeres volt.** Mindent megteszünk, hogy a napi munkáinkat az új tudás által még sikeresebbé tegyük, és közösen – a kortárs Segítőket is bevonva majd – gondolkodunk, hogy mi lehet Gyöngyösön az az innovatív „KözStrucc” ami a folyamatokat generálhatja, és eszköz a közös programok kialakítására. Jelszavunk lesz a tetétleni ***„Sepregetés? Ugyan!”*** hozzáállás, ami azt jelenti, hogy a tessék-lássék munka valóban nem tesz jót sem az önbecsülésének, sem a településnek, sem az államnak. **A valódi prevenció az egyén önmagáról alkotott pozitív képpel kezdődik.**

*Gyöngyös, 2020. március 17.*

*Aradi Mária*